Title: เทศบัญญัติเทศบาลตำบลปะทิว เรื่อง การลดหย่อนภาษีบำรุงท้องที่ พ.ศ. 2553

เทศบัญญัติเทศบาลตำบลปะทิว

เทศบัญญัติเทศบาลตำบลปะทิว
เรื่อง
การลดหย่อนภาษีบำรุงท้องที่
พ.ศ.
๒๕๕๓[๑]

โดยที่เป็นการสมควรตราเทศบัญญัติเทศบาลตำบลปะทิว
ว่าด้วยการลดหย่อนภาษีบำรุงท้องที่บังคับใช้ในเขตเทศบาลตำบลปะทิว

อาศัยอำนาจตามความในมาตรา ๖๐
แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๕) พ.ศ. ๒๕๑๐ ประกอบมาตรา ๒๒ (๒) แห่งพระราชบัญญัติภาษีบำรุงท้องที่ พ.ศ.
๒๕๐๘ แก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติภาษีบำรุงท้องที่
พ.ศ. ๒๕๐๘ พ.ศ. ๒๕๒๔ เทศบาลตำบลปะทิวโดยความเห็นชอบจากสภาเทศบาลตำบลปะทิว
และโดยอนุมัติของผู้ว่าราชการจังหวัดชุมพร จึงตราเทศบัญญัติไว้ ดังต่อไปนี้

ข้อ ๑  เทศบัญญัตินี้เรียกว่า เทศบัญญัติเทศบาลตำบลปะทิว
เรื่อง การลดหย่อนภาษีบำรุงท้องที่ พ.ศ. ๒๕๕๓

ข้อ ๒  ให้ใช้เทศบัญญัตินี้ ในเขตเทศบาลตำบลปะทิว
เมื่อได้ประกาศไว้โดยเปิดเผยที่สำนักงานเทศบาลตำบลปะทิวแล้ว

ข้อ ๓  บรรดาเทศบัญญัติ กฎ ระเบียบ
หรือคำสั่งอื่นใดในส่วนที่ตราไว้แล้วในเทศบัญญัตินี้ ซึ่งขัดหรือแย้งกับเทศบัญญัตินี้
ให้ใช้เทศบัญญัตินี้แทน

ข้อ ๔  ในเทศบัญญัตินี้
บุคคลธรรมดา หมายความว่า
บุคคลตามความหมายแห่งประมวลกฎหมายแพ่งและพาณิชย์และให้หมายรวมถึง
คณะบุคคลที่ไม่ใช่นิติบุคคลด้วย
เจ้าของที่ดิน หมายความว่า
บุคคลหรือคณะบุคคล ไม่ว่าจะเป็นบุคคลธรรมดาหรือนิติบุคคล ซึ่งมีกรรมสิทธิ์ในที่ดินหรือครอบครองอยู่ในที่ดินที่ไม่เป็นกรรมสิทธิ์ของเอกชน
ที่ดิน หมายความว่า
พื้นที่ดินและให้หมายความรวมถึง พื้นที่ที่เป็นภูเขาหรือมีน้ำด้วย
ที่อยู่อาศัย หมายความว่า
บ้านเรือน ตึก กระท่อม
หรือสิ่งปลูกสร้างอื่นใดที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์ในการประกอบอาชีพหรือยังชีพของเจ้าของที่ดิน
ไม่ว่าจะเป็นสัตว์ปีก แมลง สัตว์บก หรือสัตว์น้ำ หรือสัตว์ครึ่งบกครึ่งน้ำใด ๆ
ก็ตาม โดยการเลี้ยงสัตว์ในที่ดินดังกล่าว อาจเป็นสถานที่ให้อาหาร
หรือแหล่งอาหารของสัตว์ หรือแหล่งพักนอนของสัตว์ แหล่งควบคุมกักกันสัตว์
หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ใช้ประโยชน์ในการเพาะปลูกพืชผลที่เป็นประโยชน์ในการประกอบอาชีพ หรือยังชีพ
โดยอาจเป็นพืชล้มลุก พืชยืนต้น หรือพืชน้ำใด ๆ ก็ตามของเจ้าของที่ดิน

ข้อ ๕  ให้บุคคลธรรมดา
ซึ่งเป็นเจ้าของที่ดินแปลงเดียวหรืหลายแปลงที่อยู่ในเขตเทศบาลตำบลปะทิว
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตนให้ลดหย่อนไม่ต้องเสียภาษีบำรุงท้องที่ เป็นจำนวนหนึ่งไร่
ที่ดินที่มีสิ่งปลูกสร้าง และใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ ๖  ให้นายกเทศมนตรีตำบลปะทิวเป็นผู้รักษาการตามเทศบัญญัตินี้
และให้มีอำนาจออกข้อบังคับ ระเบียบ ประกาศ หรือคำสั่ง
เพื่อปฏิบัติให้เป็นไปตามเทศบัญญัตินี้

ประกาศ
ณ วันที่ ๒๔ มีนาคม พ.ศ. ๒๕๕๓
มนต์ชัย
 โกษฐเพชร
นายกเทศมนตรีตำบลปะทิว

ปริยานุช/ผู้จัดทำ
๒๑
กรกฎาคม ๒๕๕๓

นันท์นภัสร์/ตรวจ
๒๑
กรกฎาคม ๒๕๕๓

[๑]
ราชกิจจานุเบกษา เล่ม ๑๒๗/ตอนที่ ๑๐๘ ง/หน้า ๑๘๖/๑๕ กรกฎาคม ๒๕๕๓